Diari Oficial de la Generalitat Valenciana


Sumari del DOGV 5155, del 15-12-2005 (2005/13044)

RESOLUCIÓ de 29 de novembre de 2005, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni de col·laboració entre l'Instituto de la Juventud i l'Institut Valencià de la Joventut.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5155

Data del DOGV
:   15-12-2005

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2005/13355


Data del document
:   29-11-2005

Organisme emissor
:   Presidència de la Generalitat

Tipus de document
:   Resolució

Descriptors 

:   * Institut Valencià de la Joventut Generalitat Jove
    * cooperació administrativa
    * jove
    * administració central

RESOLUCIÓ de 29 de novembre de 2005, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni de col·laboració entre l'Instituto de la Juventud i l'Institut Valencià de la Joventut. [2005/F13414]
  
Subscrit, després de la tramitació prèvia reglamentària, entre l'Instituto de la Juventud i l'Institut Valencià de la Joventut, el 27 de setembre de 2005, un conveni de col·laboració, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0690/2005, i que figura com a annex d'esta resolució.
  
València, 29 de novembre de 2005.- El director general de Relacions amb les Corts i Secretariat del Govern: Antonio V. Peral Villar.
  
Conveni de col·laboració entre l'Instituto de la Juventud i l'Institut Valencià de la Joventut
  
Madrid, 27 de setembre de 2005
  
Reunits
  
D'una banda, Leire Iglesias Santiago, directora general de l'Instituto de la Juventud (INJUVE), nomenada per Reial Decret 984/2004, de 30 d'abril, actuant en nom i representació de l'administració general de l'estat ?Instituto de la Juventud?, per les facultats que li atorga la disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció que en fa l'article segon de la Llei 4/1999, de 13 de gener.
  
I d'una altra, Marcos Alós Cía, en nom i representació de l'Institut Valencià de la Joventut (IVAJ), com a director general, de conformitat amb les competències que li concedeix la Llei 4/1989, de 26 de juny, en la redacció que en fa la Llei 14/1997, de la Generalitat Valenciana, de Mesures de Gestió Administrativa, Financeres i d'Organització, autoritzat per Acord del Govern Valencià adoptat en la seua reunió de 23 de setembre de 2005.
  
Ambdues parts es reconeixen capacitat mútua per a obligar-se i convindre i
  
Exposen
  
1. Que la Comunitat Autònoma Valenciana té competències en matèria de joventut, de conformitat amb l'article 31 del seu Estatut d'Autonomia aprovat per la Llei Orgànica 5/1982, d'1 de juliol, i que en virtut de la Llei 4/1989, de creació de l'Institut Valencià de la Joventut, este té encomanada l'execució i coordinació de la política de joventut a la Comunitat Valenciana.
  
2. Que la Constitució Espanyola, en l'article 48, ordena als poders públics que promoguen «les condicions per a la participació lliure i eficaç de la joventut en el desenrotllament polític, social, econòmic i cultural», i és reiterada la doctrina del Tribunal Constitucional que habilita l'administració general de l'estat per a l'exercici de les seues pròpies competències sectorials, en la mesura que puguen ser utilitzades per a la promoció de la joventut.
  
Per la seua banda, el Reial Decret 486/2005, de 4 de maig, pel qual s'aprova l'Estatut de l'organisme autònom Instituto de la Juventud, determina entre els fins que té atribuïts el desenrotllament de les condicions socials i polítiques necessàries per a l'emancipació dels i les jóvens i en general l'execució de les polítiques del departament respecte de la joventut, mitjançant la col·laboració amb altres departaments ministerials i amb altres administracions públiques les activitats de les quals incidisquen en este sector de població.
  
3. Des dels fonaments expressats en els números precedents, l'Institut Valencià de la Joventut i l'Instituto de la Juventud coincidixen que és d'interés per a ambdós la realització de programes de foment de la participació a què es referix l'article 48, ja esmentat, de la Constitució, i que centren la seua atenció en el desenrotllament social, en el foment dels valors personals i de convivència social, en l'exercici dels valors democràtics, en la promoció i desenrotllament cultural de la joventut i, en general, en tot allò que afecte la millora de la qualitat de vida dels i les jóvens.
  
4. En virtut d'allò que s'ha exposat, ambdues parts manifesten la seua voluntat de col·laboració, i a l'efecte, subscriuen el present conveni d'acord amb les següents
  
Clàusules
  
Primera
  
L'objecte d'este conveni és la col·laboració entre la Generalitat Valenciana, a través de l'Institut Valencià de la Joventut i l'Instituto de la Juventud del Ministeri de Treball i Assumptes Socials, per a la promoció de la igualtat d'oportunitats dels i les jóvens, mitjançant el desenrotllament de programes.
  
Segona
  
Per al compliment de l'objecte establert en la clàusula anterior, s'exerciran les activitats del Pla de Joventut concertades amb comunitats autònomes, que s'especifiquen a continuació:
  
- Programa sobre emancipació juvenil
  
Estarà dirigit a facilitar l'emancipació i la inserció sociolaboral dels i les jóvens.
  
- Programa sobre hàbits de vida saludable
  
Estarà dirigit a establir mesures tendents a generar actituds de vida saludable i de prevenció davant dels riscos contra la salut, així com de respecte al medi ambient.
  
- Programa de cultura i oci i temps lliure
  
Estarà dirigit a contribuir que siga efectiu entre els i les jóvens el gaudi dels valors culturals, de l'oci i de la comunicació cultural.
  
- Programa sobre convivència i diversitat
  
Estarà dirigit a promoure la convivència entre els i les jóvens per mitjà d'actuacions que fomenten l'educació en valors, la multiculturalitat i el respecte a la diversitat.
  
- Programa de participació, voluntariat i associacionisme juvenil
  
Estarà dirigit a fomentar la participació de la joventut en les estructures de voluntariat, cooperació al desenrotllament i associacionisme a través del suport a iniciatives de participació en què es canalitzen les seues inquietuds socials, culturals, artístiques i educatives, així com a potenciar actituds de tolerància i rebuig de la violència i el racisme.
  
- Programa d'informació i noves tecnologies
  
Estarà dirigit a fomentar els sistemes d'informació, així com a la creació d'espais juvenils per a la informació, l'assessorament i l'ús de les tecnologies de la informació i la comunicació pels i les jóvens.
  
Tercera
  
1. Els programes expressats en la clàusula anterior es duran a terme a través de les activitats següents, convingudes de mutu acord entre l'Institut Valencià de la Joventut (IVAJ) i l'Institut de la Joventut:
  
- Programes d'emancipació juvenil:
  
· Xarxa Territorial d'Oficines d'Emancipació dirigida a oferir informació, formació i assessorament sobre temes d'ocupació, autoocupació i habitatge.
  
· Creació de noves empreses jóvens: servicis d'assessorament i formació contínua.
  
· Centre d'assessorament i promoció laboral a través d'activitats preocupacionals i servicis de busca i informació laboral «Jovempleo».
  
· Habitatge Jove. Informació i assessorament relacionats amb la compra o lloguer d'habitatge.
  
- Programa sobre hàbits de vida saludable:
  
· Creació de línies telefòniques d'atenció als jóvens en matèria de sexualitat i trastorns alimentaris.
  
· Edició de materials didàctics sobre adolescència, risc i factors de protecció des de l'animació juvenil.
  
· Elaboració i edició de materials pedagògics que faciliten al professorat de les escoles de formació d'animadors juvenils la seua labor docent en temes de salut.
  
- Programa de participació, voluntariat i associacionisme:
  
· Eurocursos: creació de beques per a la realització de cursos d'idiomes en països de la Unió Europea.
  
· Camps de treball: programa pel qual un grup de jóvens de manera desinteressada i voluntària es comprometen en el desenrotllament d'un projecte de treball social.
  
· Jornades per a tècnics i formadors d'escoles d'animació juvenil en l'àmbit de l'educació no formal en el sector juvenil.
  
2. Les parts dissenyaran conjuntament el contingut i línies generals de desenrotllament de les activitats integrants de cada programa.
  
3. Sense perjuí de les aportacions econòmiques previstes en la clàusula quarta, apartats 1 i 2, les parts contribuiran a l'execució dels programes amb la infraestructura, recursos humans i activitats següents:
  
a) L'Instituto de la Juventud:
  
- Assistència tècnica sobre la metodologia a utilitzar en la realització de les activitats integrants del programa objecte del conveni i en el disseny de l'avaluació de resultats.
  
- Disseny de les activitats a què es referix la clàusula tercera a través dels servicis tècnics del mateix institut.
  
b) L'IVAJ:
  
- Aportar el personal directiu i monitors especialitzats que es requerixen per a l'organització i execució de cada una de les activitats.
  
- Aportar els mitjans materials i les infraestructures per al desenrotllament de les actuacions.
  
- Aportar la informació necessària per a l'avaluació i seguiment del desenrotllament de les actuacions objecte d'este conveni.
  
Quarta
  
L'Instituto de la Juventud i l'Institut Valencià de la Joventut es comprometen a cofinançar els programes objecte del present conveni, en els termes següents:
  
1. L'Instituto de la Juventud contribuirà a finançar estos programes a càrrec dels seus crèdits pressupostaris disponibles, del programa 232 A, concepte 450, per un import de (129.428,05€) cent vint-i-nou mil quatre-centes vint-i-huit euros amb cinc cèntims, distribuïts entre els programes següents:
  
1.1. Programes d'emancipació juvenil 50.000,00 €
  
1.2. Programa sobre hàbits de vida saludable 29.428,05 €
  
1.3. Programa de participació, voluntariat
  
 i associacionisme 50.000,00 €
  
L'INJUVE transferirà a l'IVAJ la quantitat assenyalada de la forma següent:
  
El setanta-cinc per cent d'eixa quantitat a la firma del conveni i la resta una vegada complides les obligacions establides en el paràgraf penúltim de l'apartat següent.
  
2. La Generalitat Valenciana, a través de l'Institut Valencià de la Joventut, finançarà estos programes a càrrec del capítol II del pressupost de despeses de l'Institut Valencià de la Joventut per a l'exercici 2005, per un import de tres milions setanta-quatre mil nou-cents trenta euros amb quaranta-un cèntims (3.074.930,41 €), distribuïts entre els programes següents:
  
2.1. Programa d'emancipació juvenil 1.281.413,41 €
  
2.2. Programa sobre hàbits de vida saludable 147.380,00 €
  
2.3. Programa de participació, voluntariat
  
i associacionisme 1.646.137,00 €
  
L'IVAJ queda obligat a presentar una memòria de les activitats realitzades, en el termini d'un mes una vegada finalitzat el període de vigència del present conveni.
  
Igualment, l'IVAJ deurà acreditar, mitjançant una certificació del director general de l'Institut Valencià de la Joventut, que l'import total dels programes ha sigut destinat al compliment del seu objectiu. Esta certificació haurà d'anar acompanyada d'una relació de factures justificatives de les despeses relatives a les activitats realitzades.
  
Les quantitats percebudes i no invertides en l'execució de les activitats convingudes seran reintegrades a l'Instituto de la Juventud.
  
Quinta
  
En totes aquelles accions que comprén el present conveni que impliquen difusió impresa o de qualsevol altre tipus, haurà de figurar de forma visible el logotip del Ministeri de Treball i Assumptes Socials (Instituto de la Juventud).
  
Sexta
  
Per al seguiment i control de les actuacions acordades en el present conveni, es constituirà una Comissió de Seguiment integrada per dos representants de l'administració general de l'estat, un d'ells designat per la Delegació del Govern a la Comunitat Autònoma i un altre per l'Instituto de la Juventud del Ministeri de Treball i Assumptes Socials, i dos representants de la comunitat autònoma, per a l'exercici de les funcions següents:
  
A) Interpretació del present conveni durant la seua execució.
  
B) Seguiment i avaluació de les actuacions acordades segons queda establit en les clàusules segona i tercera.
  
C) Aprovació de la memòria justificativa de les activitats realitzades.
  
Presidirà la comissió el membre d'esta de major jerarquia dels designats per l'administració general de l'estat, i actuarà de secretari qui designe la comunitat autònoma, entre els seus representants en aquella. El règim de funcionament i acords de la comissió s'ajustarà al que establix el capítol II del títol segon de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Els acords adoptats en el si d'esta comissió seran vinculants per a les parts i el seu incompliment tindrà els efectes previstos en la clàusula sèptima.
  
Sèptima
  
El present conveni tindrà vigència fins al 30 de novembre de 2005.
  
L'incompliment del present conveni per qualsevol de les parts serà causa de la seua resolució prèvia comunicació escrita a la part que corresponga amb una antelació mínima de 15 dies.
  
En cas de resolució del conveni per incompliment total o parcial de les seues obligacions per part de l'Institut Valencià de la Joventut, este haurà de reintegrar a l'Instituto de la Juventud, les quantitats que proporcionalment corresponguen a les activitats en curs i als pendents de realitzar. L'incompliment imputable a l'Instituto de la Juventud donarà lloc al rescabalament que corresponga en dret, prèvia reclamació al mateix i, si és el cas, en els termes que resulten del recurs contenciós administratiu.
  
Octava
  
El present conveni té naturalesa juridicoadministrativa, de conformitat amb el que establix l'article 3.1.c) del Text Refós de la Llei de Contractes de les Administracions Públiques (Reial Decret Legislatiu 2/2000, de 16 de juny). La jurisdicció contenciosa administrativa serà la competent per a conéixer de tots els litigis que puguen derivar-se del conveni.
  
En prova de conformitat, firmen el present conveni en dos exemplars exemplar, al lloc i en la data dalt indicats.
  
La directora general de l'Instituto de la Juventud: Leire Iglesias Santiago.
  
El director general de l'Institut Valencià de la Joventut: Marcos Alós Cía.